[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 8.10.2008

COM(2008) 626 окончателен

Съобщение от Комисията до Съвета, Европейския парламент, Европейския икономически и социален комитет и Комитета на регионите

МЕСТНИТЕ ВЛАСТИ: ФАКТОР ЗА РАЗВИТИЕ {SEC(2008) 2570}

Съобщение от Комисията до Съвета, Европейския парламент, Европейския икономически и социален комитет и Комитета на регионите

МЕСТНИТЕ ВЛАСТИ: ФАКТОР ЗА РАЗВИТИЕ

1. местните власти: нововъзникващо измерение на политиката за развитие

В рамките на инициативата за възстановяване на пазара в град Majunga в Мадагаскар френският град Mulhouse предоставя ноу-хоу и съвети на своя партньор за управлението и организацията на пазарните дейности за периода на работата по възстановяване. Малката италианска община - Santa Croce Sull'Arno (с население от 13 000 души) подпомогна при разработването на система за регистрация на новородени деца, каквато несъществуваше преди, в пет общини в Буркина Фасо. С подкрепата на Министерството на местната администрация и децентрализация на Буркина Фасо този опит ще бъде приложен и в други региони.

От деветдесетте години насам местните власти са считани все повече и повече за участници в политиката за развитие[1]. Неотдавна в Европейския консенсус за развитието, в преразгледаното Споразумение от Котону и в някои заключения, резолюции и становища на институциите на ЕС[2] бе потвърден значителният опит на местните власти не само в смисъл на предоставяне на услуги, но също така като катализатор за промяна, предотвратяване на конфликти, децентрализация и изграждане на доверие в процеса на развитие.

Местните власти в някои държави-членки на ЕС отпускат значителни финансови средства за развитие (които представляват близо 15 % от националната държавна помощ за развитие (ДПР) в Испания, например) и са разработили специфични инструменти за предоставяне на помощ (програми, инструменти за съфинансиране, контакти между градове, преки споразумения за сътрудничество). Същевременно не съществуваше обмислен, стратегически подход на равнище на ЕС за улесняване и признаване на различните аспекти на засиленото участие на местните власти в политиката за развитие на ЕС.

Засиленото участие, обемът на отпуснатите финансови средства и нарастващото разнообразие и брой на участници предполага необходимост от качествено и количествено измерване на това развитие и поставянето на основата на координиран подход за структурирано участие на местните власти в политиката за сътрудничество за развитие. Стратегическият подход на равнище на ЕС ще улесни едно по-координирано участие на местните власти в политиката за развитие на ЕС, като същевременно бъде спазен принципа на субсидиарност[3].

Затова целта на настоящото съобщение е двойна: от една страна то цели да признае значимостта на този феномен, който възникна неотдавна. От друга страна то се опитва да изложи първите елементи на ответна стратегия, която ще позволи използването и оптимизацията на опита на местните власти като партньори в рамките на политиката за развитие. То цели да подеме процес, който ще увеличи тяхното участие в изготвянето и прилагането на действия за развитие по координиран и стратегически начин.

2. МЕСТНИТЕ ВЛАСТИ: защо те имат значение?

2.1. Местни власти в Европа

Понятието „местна власт“ обхваща много различни участници на различни равнища. Местните власти в Европа включват повече от 91 000 власти на местно равнище (общини), 1 150 организации на междинно равнище (окръзи, области) и повече от 100 регионални органи[4]. Докато някои местни власти са постигнали истинско отделяне от властта на централното правителство по отношение на политиката за развитие, участието на други представлява допълнение към дейностите на централните правителства. За някои местни власти децентрализираното сътрудничество играе централна роля в техните стратегии за външни отношения, докато за други то е в резултат от тяхното нараснало присъствие на международната сцена. Децентрализираното сътрудничество се провежда най-често заедно с други местни участници (например НПО, университети), но включва също така пряко предоставяне или се осъществява посредством многостранни партньори (например ООН).

Понятието местна власт е използвано в настоящото съобщение в своя най-широк смисъл, за да обхване широк набор от поднационални равнища и клонове на правителството, т.е. общини, общности, окръзи, области, провинции, региони и т.н. По отношение на сътрудничеството за развитие съществува значително разнообразие във връзка с мандата, финансите и функциите на всяко равнище и вътре в отделните нива.

Понятието децентрализирано сътрудничество в съобщението се използва, за да опише публично и частно финансираната помощ, предоставена от и посредством местните власти, мрежи и други местни участници.

Тъй като приносът на местните власти към процеса на развитие бива признат във все по-голяма степен от страна на създателите на политики и дарителите на равнище на ЕС, е дошло времето да бъде обмислен начин за използване на този опит и за осигуряване на по-ефективна комуникация и сътрудничество между участниците. Местните власти подеха разнообразни механизми за структурирането си с цел да координират своите дейности, да постигнат икономии от мащаба, да повишат ефикасността на работата си и да придобият общественост на поднационално, национално, европейско и международно равнище. Те включват асоциации, форуми, регионални и национални центрове за наблюдение, тематични и регионални мрежи и т.н.

2.2. Местните власти в областта на политиката за развитие

Докато участието на местните власти във външната политика за сътрудничество и развитие, особено посредством побратимяване на градове има дълга история, то през последното десетилетие се наблюдава радикална промяна в неговата същност. Децентрализираното сътрудничество възникна като ново и значимо измерение на сътрудничеството за развитие. То стана по-всеобхватно и професионално; като се осланя на институционализирани мрежи, които оказват въздействие в развиващите се страни; то използва разнообразни средства във всички региони на света и отбелязва експоненциално увеличение на разпределените финансови средства (вж. поле 1).

Поле 1 — Нововъзникващо измерение — Каталуня, Испания

Каталонската агенция за сътрудничество за развитие, създадена през 2003 г., отговаря за управлението на сътрудничеството за развитие на правителството на Каталуня, което се основава на всеобхватен четиригодишен ръководен план с 11 приоритетни държави в области като достъп до здравеопазване и питейна вода; образование, производствен капацитет и независимост по отношение на храните; укрепване на мира; равенство между половете; управление и права на човека; и околна среда. Бюджетът за сътрудничество за развитие на Каталуня се увеличи двойно през последните три години от общо 30,5 млн. EUR през 2004 г. до близо 60 млн. EUR през 2007 г. Целта е бюджетните средства да достигнат 0,7 % от облагаемия доход до 2012 г., което представлява близо 80 млн. EUR. Местните власти имат висока степен на координиране в институционален план. Много каталонски местни власти участват в децентрализирано сътрудничество и създадоха каталонски фонд за сътрудничество, който включва 290 местни власти, повечето от които са общини, но също така съвети, администрации на провинции, други местни органи или НПО и социални организации.

Местните власти допринасят уникална добавена стойност към процеса на развитие (вж. поле 2). В допълнение към конкретните действия в развиващите се страни, местните власти играят ключова роля за обединяването на различни заинтересовани страни, които да работят заедно, като така създават подходи на сътрудничество за постигане на общи цели за развитие и популяризират усърдно политиката за развитие (като повишават общественото съзнание и набират допълнителна помощ за развитие). Поради тяхната близост и присъствие на място, както и познаването на местните нужди и опита в традиционни сектори, благоприятстващи намаляването на бедността като урбанизация, достъп до питейна вода и хигиена, помощ за уязвимите групи и бедното население в отдалечени райони, местните власти могат да допринесат в голяма степен за оптимизиране на ефектите от помощта за развитие чрез двустранни и многостранни институции на дарители (вж. поле 3). Местните власти разполагат с теренен опит и ценни умения в териториалното развитие, децентрализацията и укрепването на демократичното управление. Развитието на идеята и в предоставянето на помощите за развитие допринесе допълнително за все по-значително насочване на вниманието към постигане на добро управление и демократизация, процеси, в които местните власти играят централна роля. Успоредно с това се увеличи присъствието на местните власти на ЕС на международната политическа сцена и в дейностите по предоставяне на помощи.

Поле 2: Добавената стойност на местните власти

Широко поле на действие:

Социален сектор: сътрудничество между градовете Барселона и Пуебла (Мексико) във връзка с насилието, свързано с пола. Действията, предприети в Пуебла могат да бъдат използвани също така и в Барселона за борба срещу насилието, свързано с пола в латиноамериканските имигрантски общности в този град.

Възстановяване на градски зони или на средства за препитание: Долна Саксония (заедно с Фондация Jayawickreme) подкрепя семейства на рибари във Велигама, Шри Ланка, където цунамито през 2006 г. разруши домовете и средствата за препитание (кораби, мрежи).

Здравеопазване: партньорство между региона на Рона-Алпи и региона на Камуан в Лаос, което обединява различни видове партньори като НПО и университети. Участие на Каталуня в SWAP в сектора на здравеопазването в Мозамбик.

Хуманитарна солидарност : Übach-Palenberg и голям промишлен дарител са партньори за изграждане на училище в южната част на Шри Ланка, като предоставят безплатно образование за момичета от региона, засегнат от цунами.

Катализатор на промяна : При изпълнението на своя проект за урбанизиране на част от град Газа, град Барселона насърчи подход, основан на участие и постигна успех като обедини палестинските общински власти и представителите на съседни райони да работят заедно. Бе създадена мрежа, която обединява различни градове, които участват в действия за сътрудничество в Газа (EuroGaza) и която се събира веднъж годишно, за да координира действията си.

Дългосрочно партньорство и побратимяване : Лайпциг създаде партньорство с региона на Амбалангода (южна Шри Ланка), което започна с кампания за набиране на средства за спешна помощ за достъп до питейна вода и електричество и по-нататък бе доразвита в образователни проекти и възстановяване на техническа и социална инфраструктура.

Намиране на отговор на местните нужди : Регионът на Тоскана създаде дългосрочна рамка за сътрудничество, в която кооперативи в Буркина Фасо си сътрудничат за производството, пускането на пазара и доставянето на зелен фасул за италианските супермаркети без да има нужда от успоредни пазарни структури.

Партньорства с повече участници : Контактите между градовете Nueva Guinea в Никарагуа и Sint-Truiden във Фландрия, Белгия се коренят в групите на гражданското общество в тези два града. Общинският съвет на Nueva Guinea се позовава на това побратимяване, за да даде тласък на програми за младежта, околната среда, образованието и градоустройството и управленски проекти и за да насърчи участието за гражданското общество в работата на местната власт.

Повишаване на общественото съзнание : Регионът на Рона-Алпи подкрепя различни мрежи, които имат за цел насърчаване на справедливата търговия, град Барселона работи с регионалния департамент по образованието на региона на Каталуня по разработването на обща програма за развитие.

Такъв вид примери отварят безброй възможности по отношение на потенциалната роля на местната власт в политиката за развитие. Същевременно обаче многобройните участници заедно с широкия секторен обхват правят полето на действие още по-сложно и многопластово. Партньорствата, включващи много участници представляват съществен пример за това, тъй като те обединяват съответните добавени стойности на местните власти и на организациите на гражданското общество и укрепването на този вид партньорства има голяма вероятност да се отрази положително върху приноса на местните власти. С цел да се разгърне потенциалът на това разнообразие и да се избегне риска от по-нататъшно фрагментиране на помощта за развитие, е необходимо надлежно да се обмисли приносът на местните власти в областта на ефективността на помощта и отражението на действията за развитие.

Това отваря възможности за изграждането на партньорства с по-стратегическа и дългосрочна визия като част от по-всеобхватни процеси. Това има огромно значение особено сега, когато ангажиментите на международната общност за финансиране на развитието и за постигане на Целите на хилядолетието за развитие (ЦРХ) изглеждат слаби.

Комисията бе ангажирана в голяма степен с подпомагането на местните власти в ЕС и в партньорските държави, най-вече посредством пряка помощ за децентрализиране чрез географски програми, както и чрез децентрализирано сътрудничество посредством тематичната програма „Неправителствени участници и местни власти“[5]. Съображенията за увеличаване на ролята на местните власти като участници за развитие в рамките на сътрудничеството в ЕС се състоят на първо място в това те да допринесат ефективно за намаляване на бедността и за постигане на ЦХР и на второ място да интегрират демократичното управление на местно равнище.

В действителност местните власти набират значителни финансови средства за развитие (вж. поле 3). Въпреки, че е трудно да се отчетат с точност, тези суми ясно нарастват, за което свидетелстват например сумите, предоставени за този вид дейности от германските местни власти и които през 2003 г. възлизаха на 607 млн. EUR г., а през 2006 г. на 764 млн. EUR.

Поле 3: ЗНАЧИТЕЛНИ ФИНАНСОВИ СРЕДСТВА[6] Значителните бюджетни средства на ЕС за децентрализирано сътрудничество показват съществено разпределяне на финансови средства, които нарастват бързо. До този момент няма обща актуална всеобхватна информация относно размера на финансовата помощ на действията на местните власти по отношение на международното сътрудничество. Информацията е фрагментирана и е трудно да бъда събрана и затова целта на това поле е да предостави само обща представа за значимостта на феномена. Ето защо действията, предвидени в параграф 3.3.2 са от особено важно значение. 4 държави-членки на ЕС – Испания, Германия, Белгия и Франция предоставят значителни суми за подпомагане за развитие. Други държави-членки на ЕС не докладват за предоставената помощ за развитие или не провеждат такива дейности на редовна основа. ИСПАНСКИ МЕСТНИ ВЛАСТИ В ПОДКРЕПА НА РАЗВИТИЕто През 2006 г. от страна на местните власти бяха предоставени 442,8 млн. EUR под формата на ДПР, което представлява около 14,8 % от ДПР на Испания и представлява съществено нетно увеличение за последните 5 години. Например на регионално равнище за периода 2004—2006 г.: Каталуня увеличи двойно средствата за децентрализирано сътрудничество от 18,9 млн. EUR на 44 млн. EUR; Навара от 15,5 млн. EUR на 16, 4 млн. EUR; и Кантабрия от 3,2 млн. EUR на 4,4 млн. EUR. В допълнение 5 общини одобриха международната цел за постигане на 0,7 % от БВП (до 2012 г.). ГЕРМАНСКИ МЕСТНИ ВЛАСТИ В ПОДКРЕПА НА РАЗВИТИЕТО Германските местни власти представляват 10 % от ДПР на Германия за 2006 г. Финансовите средства на местните власти за децентрализирано сътрудничество се увеличиха и достигнаха 764 млн. EUR през 2006 г. от 607 млн. EUR през 2003 г.[7]. БЕЛГИЙСКИ МЕСТНИ ВЛАСТИ В ПОДКРЕПА НА РАЗВИТИЕТО И в Белгия съществува подобна тенденция. Помощта, предоставена от белгийските местни власти представлява 4 % от ДПР на Белгия. Местните власти увеличиха все повече и повече финансовите средства, отпуснати за децентрализирано сътрудничество: 53,5 млн. EUR за 2003 г.; 58,2 млн. EUR за 2004 г.; 63,5 млн. EUR за 2005 г.; до 64,9 млн. EUR за 2006 г. ФРЕНСКИ МЕСТНИ ВЛАСТИ в подкрепа на РАЗВИТИЕто Франция увеличи финансовите средства за децентрализирано сътрудничество от 115 млн. EUR за 2005 г. до 150 млн. EUR за 2007 г. от нетната ДПР[8] или 1,5 % от ДПР на Франция. Това включва дейности на 3250 местни власти (региони, департаменти, общини, междуобщински структури), които са установили почти 6000 отношения на сътрудничество (от които 1983 включват сътрудничество за развитие) в 115 държави. Например регионът Рона-Алпи предостави 5,7 млн. EUR за 2003 г. и 6,3 млн. EUR за 2005 г.; регионът на Ил дьо Франс между 4,3 млн. EUR и 5 млн. EUR за същия период. |

3. местните власти в сферата на развитието: към намиране на отговор на равнище на ЕС

В отношенията си с развиващи се страни ЕС следва да улеснява изготвянето на рамка за местните власти, като участници за развитие. Това ще бъде признание за значимостта и стойността на това нововъзникващо измерение на развитие, което се основава на неотдавнашното развитие в структурата на помощите, признанието за стойността на децентрализираната подкрепа и ще отбележи дългата история и значимостта на дейностите на местните власти в областта на развитието. За тази цел Комисията насърчава участието на местните власти на европейско и национално равнище с цел те да се ангажират в политиката за развитие и в нейното прилагане.

По този начин тази рамка ще насочи вниманието си към общите принципи, одобрени на международно равнище в областта на сътрудничеството за развитие и тяхното оперативно превръщане в дейности на местните власти, като: отчитане на особеностите на дадена държава, което изисква подкрепа, приспособена към специфичния контекст на страната; ангажираност и партньорство, като се вземат предвид процесите в страната и националните рамки за децентрализация; постигане на гъвкавост и прагматизъм, като се приспособят към динамиката на реформите и намиране на отговор на новите предизвикателства и приоритети; постигане на изравняване и хармонизация, включително допълване между дарители; изграждане на стратегически алианси за намаляване на разходите за трансакции и на тежестите за партньорските администрации; като това следва да бъде дългосрочен и постепенен процес, който изисква всеобхватна и постепенно нарастваща подкрепа.

3.1. Местни власти: структуриран диалог

Предвид обема на тяхното присъствие и дейности местните власти като под национален участник следва да бъдат представлявани по-добре в ЕС. Местните власти в ЕС и партньорските държави могат да се организират с цел да бъдат чути в рамките на различни международни, двустранни и многостранни групи на дарители. Местните власти имат нужда да информират по-добре за добавената стойност, която могат да предоставят в различни области като борбата срещу измененията на климата, разрешаване на конфликти или постигане на ЦХР, но също и с цел участието им в някои дебати/действия, от които те бяха изключени, а именно свързани с ефективността на помощите. Такъв следва да бъде случаят например при използване на съществуващи стратегически документи за страната или на вече изготвени доклади за мисии, както и като участват в разделението на труда на местно равнище и т.н.

На равнище на ЕС Комисията предлага създаването на структуриран диалог за политиката за развитие с местните власти . Това може да се състои под егидата на Комитета на регионите предвид неговата роля да представлява интересите на местните власти на равнище на ЕС и да включва местни власти и техни мрежи. Този диалог може да бъде под формата на годишни срещи, които да включват всички, които участват в тази система на сътрудничество с цел да се укрепят тези мрежи, да се увеличи ефективността на помощта и да се осигури устойчивост на еднократните и на пилотните проекти. Такъв привилегирован диалог с Комитета на регионите не изключва провеждането на двустранен ad hoc диалог с местните власти или с техните асоциации по специфични въпроси.

В този контекст ЕС следва да разработи специфични инструменти, които ще позволят на местните власти да участват в структуриран диалог и да създадат по-ефективна, съгласувана, координирана, подкрепена и допълваща се основа за техните действия. Като първа стъпка Комисията предлага изготвянето на оперативни насоки за увеличаване на участието на местните власти в планирането на помощите и тяхното предоставяне, както и в политическия диалог на равнище на партньорската държава, на региона и на ЕС, като така бъдат допълнени дейностите на Комисията[9].

3.2. Местни власти в развиващите се страни

Местните власти в партньорските държави имат също така първостепенно значение, тъй като те могат да бъдат ключови деятели за укрепване на местното управление и за предоставяне на обществени услуги и особено в контекста на децентрализацията. В действителност голям брой партньорски държави участват в някои форми на децентрализация. Тези процеси са изправени пред много предизвикателства, чието преодоляване може да бъде подпомогнато от едни по-солидни отношения с местните власти в държавите-членки на ЕС.

Областите, в които местните власти могат да имат сравнително предимство варират от прилагане на правила на местна демокрация (като предполага предоставяне на правомощия на избраните местни органи, които се ползват с относителна автономност) и местно управление (включително преминаване от само вертикална отчетност към хоризонтална отчетност, свързана с принципи на участие, прозрачност и отчетност, в които гражданското общество играе решаваща роля), до нова система на местно (икономическо) развитие (в което местните правителства играят ролята на катализатори) и териториално (регионално) планиране, което включва местното развитие в по-широк пространствен аспект и стимулира създаването на полезни взаимодействия между различни участници от частния и публичния сектор.

Благодарение на потенциалната си роля в местното развитие и предизвикателствата, пред които са изправени, местните власти в партньорските държави могат по този начин да се възползват от по-структуриран и постоянен диалог с техния партньор в ЕС по отношение на тези въпроси, както и от дейности за сътрудничество в подкрепа на местното управление.

3.3. Местните власти в областта на сътрудничеството: подхранване на разбирателството

Следното може да послужи за основа на бъдещия европейски подход:

3.3.1. Местните участници – ефективност на помощите и местни органи в ЕС

Сложното и многопластово управление, описано по-горе, което включва многобройни участници от ЕС и партньори, поставя съображенията, свързани ефективността на помощите в самия център на дебата относно местните власти като фактор за развитие . Необходимостта от такива съображения нараства допълнително предвид това, че някои местни органи се придържат към цели и водещи принципи за предоставяне на координирана помощ за развитие, определени на международно равнище. Някои региони и градове в ЕС се присъединиха към Декларацията за ефективност на помощите, подписана в Париж (Парижка декларация), но по-голямата част все още използва своите компетенции и прерогативи като основа за изготвяне на дейностите за развитие. За тази цел има нужда от постигане на напредък в ключови аспекти на програмата на Парижката декларация, които са също от такова първостепенно значение за сътрудничеството за развитие посредством местни участници, както и за отношенията между дарителите и партньорските държави. Това включва намаляване на фрагментацията посредством превръщане в оперативни дейности и изпълнение на принципите на Кодекса на ЕС за поведение относно взаимното допълване и разделението на труда, като увеличи използването на системи по страни, насърчаване на демократичната ангажираност - области, в които местните власти играят важна роля.

Затова Комисията предлага местните участници да подсилят сътрудничеството за развитие на равнище на ЕС в подкрепа на местното управление , като включат и местните власти. Целта е да се увеличи съгласуваността, допълването и ефективността на различните местни участници. Ключовите принципи и начини, които те могат да възприемат с готовност, включват прилагането на местно равнище на принципите на Парижката декларация за ефективност на помощите, подкрепата за местно демократично управление, подсилването на националните рамки като основа за местното управление и насърчаването на социалното и икономическото развитие. В момента се изготвя текст с тази цел от заинтересуваните участници, чиято последна версия е придружаващ документ към настоящото съобщение. Резултатите от подобна инициатива, която се провежда в Африка могат да бъдат споделени чрез предвидения диалог в рамките на стратегическото партньорство Африка-ЕС за демократично управление и правата на човека.

3.3.2. Определяне на участници и дейности

Сътрудничеството за развитие, предприето от местните власти е понятие, което се развива постоянно в контекста на трудностите, свързани с липсата на данни. С цел по-доброто подбиране на участници и дейности следва да бъдат създадени механизми за по-ефективно докладване относно сътрудничеството за развитие на местните власти с оглед определянето на нужди от координиране или на други такива, както и на намирането на решения. Това може да включва Атлас на децентрализираното сътрудничество за локализиране на дейности, сборник с най-добри практики, или център за наблюдение, създаден въз основа на съществуващи възможности.

3.3.3. Създаване на „борса“ – постигане на съответствие между предлагане и търсене

Често основните препятствия, които намаляват въздействието и възможностите на дейностите на местните власти, са фрагментацията, дублирането и липсата на информация. Съществува поле за действие за създаване на система за разпространение на информация и за постигане на съответствие между предлагане и търсене в областта на сътрудничеството за развитие на местните власти, с цел съответствие между опита и финансовите средства, ще укрепи мрежата от местните власти в ЕС, които участват в териториално сътрудничество и ще създаде партньорства. Комисията предлага ЕС да подкрепи прилагането на платформа за обмен на информация – „борса“ – под егидата на Комитета на регионите, която да включва ключови мрежи от местни власти в ЕС и в партньорските държави.

Целта на тази „борса“ ще бъде да действа като център за контакти за местните власти в ЕС и в партньорските държави и като средство за улесняване създаването на нови партньорства между местните власти в ЕС, които търсят партньори при провеждането на децентрализирани действия за сътрудничество. Тази система ще спомогне също така за филтриране на дублирането и ще насочи сътрудничеството към области, където то би имало добавена стойност.

3.3.4. Мрежи в ЕС и в партньорските държави – засилване на партньорствата/побратимяването между местни власти

Подсилването на културното и институционално побратимяване между местни власти в ЕС и в партньорски държави има дълга история по отношение на постигането на успешни партньорства. Много от партньорствата, на които се основава децентрализираното сътрудничество водят началото си от процеса на побратимяване. Комисията предлага ЕС да подкрепи по-засилено използване на тези партньорства за сътрудничество (побратимяване), да увеличи обмена на опит и да изгради по-близки и по-дългосрочни партньорства за развитие.

ЕС и местните власти в ЕС следва да подкрепят ролята на националните асоциации на местни власти в партньорските държави , за да могат те да участват в националния политически диалог (например по време на изготвянето заедно с Европейската комисия на стратегически документи по страни) в съответствие с принципите за ангажираност и взаимна отчетност. Подкрепата за национални асоциации на местни власти в ЕС и в партньорските държави е също важна с цел постигане на напредък по отношение на вътрешната взаимна отчетност между местните и централните правителства.

4. Следващи стъпки

Настоящото съобщение цели да подчертае важността на неотдавнашното утвърждаване на местните власти като ключов фактор за развитие, както и да определи първите елементи на ответна стратегия на равнище на ЕС. То цели да подеме процес, който ще увеличи тяхното участие в изготвянето и прилагането на действия за развитие по координиран и стратегически начин.

Затова Комисията приканва Съвета, държавите-членки, обединени в Съвета, Комитета на регионите, Европейския социален и икономически комитет и Европейския парламент да подкрепят развитието на холистичен подход към местните власти като фактор за развитие на световно, европейско и национално равнище, като използват механизмите, посочени по-горе.

[1] На Конференциите на ООН (в Рио де Жанейро през 1992 г., в Истанбул през 1996 г.) относно околната среда и развитието и населените места, на Срещата за хилядолетието през 2000 г. и на Конференцията на най-високо равнище за устойчиво развитие през 2002 г. в Йоханесбург тази тяхна роля бе официално призната.

[2] Съобщение за управление и развитие COM 2003, 615 окончателен, Становища на Комитета на регионите относно децентрализираното сътрудничество в рамките на реформата на политиката за развитие на ЕС 2006/C115/09. Становище за управление в рамките на Европейския консенсус за развитие 2007/C197/09. Резолюция на Европейския парламент от 15 март 2007 г. относно местните власти и сътрудничеството за развитие 2006/2235INI. Съвместна стратегия и план за действие Африка—ЕС за 2007 г. Съобщение на ЕС за стратегия на ЕС за Африка: към евро-африкански пакт за ускоряване на развитието на Африка COM 2005, 489 окончателен.

[3] Субсидиарността е организиращ принцип, според който въпросите следва да бъдат разглеждани на най-уместното за това равнище.

[4] Съвета на европейските общини и региони: Ситуацията на европейското местно и регионално правителство, издание 2006/2007 г.

[5] Неправителствени участници и местни власти COM 2006 19.

[6] Трудно е да се отчете общата сума, която местните власти за привлекли за сътрудничество за развитие, поради разнообразието на участници, различната и динамична същност на инициативите, както и средствата и инструментите, които бяха създадени за това, но и поради факта, че съществуващата международна номенклатура и категоризиране (напр. ОИСР/КПР) не е приспособена към особеностите на този вид децентрализирано сътрудничество.

[7] 90 % от тези суми се отнасят до разходи, свързани със студенти (стипендии и разходи по прехвърляне)

[8] 60 млн. EUR са декларирани за ОИСР/КПР, но въпреки това „Délégation pour l'action extérieur des collectivités locales“ (DAECL) оценява общата сума на 115 млн. EUR.

[9] Подкрепата на Общността, насочвана главно посредством географски и тематични програми и по-специално чрез програмата „Неправителствени участници и местни власти“.